**Практыкаванне 22. ТЭМА: «ПАЎЗУНЫ»**

1. *Намалюй ілюстрацыі да байкі “Ветлівы трусік”, напісанай паводле камбаджыйскай легенды*

|  |
| --- |
| **Слухайце, дзеці, матайце на вус.****Жыў-быў у лесе ветлівы трус.****Пасвіўся ён у траве сакаўной.****Раптам – ліса! Што рабіць? Божа мой!****Пэўна, махлярка на вёску хадзіла****Па куранят. Ды дарма: не здабыла.****Злыя, галодныя вочы блішчаць.****Трусік – наўцёкі. Ліса – даганяць.****Бачыць наш трусік – кепскія справы.****Скача, пятляе то ўлева, то ўправа.****Блытаў сляды, колькі моцы хапала.****Скочыў за куст – а ўжо сілы так мала!****Сэрца калоціцца, бы ў трусяняці.****Ды навучыла даўно яго маці:****Калі не можаш далей уцякаць,****Варта схавацца, перачакаць.****“Дзе ж мне схавацца? Вось гора дык гора.”****Бачыць — гара. Пад гарою — пячора.****Тут бы яму акурат затаіцца.****Трусік спыніўся. А лезці баіцца:****Раптам у схованцы ёсць ужо хтосьці?****-Добрага дня вам! Ці прымеце госця? –****Ветліва кажа. Ды чуе ў адказ:****-Добрага дня! Зачакаліс-с-ся вас-с-с!****Трусік пазнаў ціхі голас змяі.****Лапкі яго тут жа прэч паняслі.****Ледзь не патрапіў да смерці ў палон!****І прашыпела змяя наўздагон:****- Хай бы ты горш-ш-шае меў выхаванне!****Трапіў бы ўжо да мяне на с-с-сняданне!****Ветлівасць – надта каштоўная рэч.****Нават у лесе бывае дарэчы!***Алена Церашкова* |

1. *Чыстагаворка:*

**Чарапаха-чэмпіён**

**Будзе бегчы марафон,**

**Ды, каб часу не губляць,**

**Хоча з фінішу пачаць.**

1. *Ёсць такая прафесія – змеялоў. Змеяловы вельмі пільныя ды ўважлівыя, бо змеяў, яшчарак, паўзуноў цяжка ўбачыць, яшчэ цяжэй злавіць. Сярод слоў адшукай назвы істот, якія зъяўляюцца паўзунамі (рэптыліямі). Іх дзесяць.*

**ДЗІК ІГУАНА ПАЦУК ТРУС КАЙМАН РАПУХА ЧАРАПАХА ВАВЁРКА ЖЫРАФА КАЛІБРЫ ВАСІЛІСК ХАМЕЛЯОН КАПІБАРА АЛІГАТАР ЛЯЦЯГА ВЕРАЦЕНІЦА МІНОГА ВАРАН БАРАН ЖАБКА КРАКАДЗІЛ ВУЖ**

1. *Што такое “кракадзілавы слёзы”? Пра каго кажуць, што ён ліе кракадзілавы слёзы?*
2. *Прачытай казку народа бауле пра хамеляона.*

Аднойчы бог Ньям’е паклікаў да сябе ўсіх жывёлаў і людзей. І, калі ўсе сабраліся, абвясціў:

- Хай кожны з вас скажа, дзе б ён хацеў жыць і што мець. А я зраблю як вы скажаце.
Чалавек сказаў першы:

- Мне хацелася б жыць у вёсцы і апрацоўваць сваё поле.

- А мы жадаем жыць у лесе, - заявілі звяры.

І толькі хамеляон маўчаў.
- А ты што скажаш? – спытаў хамеліёна Ньям’е.

Ведаеш, якая справа, - прамовіў хамеляон. – Я жадаў бы, каб любое месца, куды б я ні прыйшоў, было мне домам.

- Хай будзе па-твойму, вырашыў Ньям’е. – Кожны атрымае тое, што папрасіў.

Ад таго часу людзі жывуць у вёсках і апрацоўваюць палеткі, звяры палююць у лясах, а хамеляон, куды ні прыйдзе, прымае афарбоўку таго месца. І таму паўсюль пачуваецца дома.

1. *Прыдумай сваю казку, прысвечаную камусьці з паўзуноў, і распавядзі нам.*